FI Euroopan unionin virallinen lehti C 80/1

EUROOPAN KESKUSPANKIN LAUSUNTO,

annettu 22 päivänä tammikuuta 2014,

ehdotuksesta asetukseksi SEPAan siirtymispäivän lykkäämisestä

(CON/2014/3)

2014/C 80/01

Johdanto ja oikeusperusta

Euroopan keskuspankki (EKP) vastaanotti 14 päivänä tammikuuta 2014 Euroopan unionin neuvostolta pyynnön antaa lausunto ehdotuksesta Euroopan parlamentin ja neuvoston asetukseksi asetuksen (EU) N:o 260/2012 muuttamisesta unionin laajuisiin tilisiirtoihin ja suoraveloituksiin siirtymisen osalta (1) (jäljempänä ’ehdotettu asetus’).

EKP:n toimivalta antaa lausunto perustuu Euroopan unionin toiminnasta tehdyn sopimuksen 127 artiklan 4 kohtaan ja 282 artiklan 5 kohtaan sekä Euroopan keskuspankkijärjestelmän ja Euroopan keskuspankin perussäännön 3.1 artiklaan, sillä ehdotettu asetus sisältää säännöksiä, jotka kuuluvat EKP:n toimivallan piiriin erityisesti siinä yhteydessä, kun eurojärjestelmä hoitaa sille perussopimuksen 127 artiklan 2 kohdassa annettua perustehtävää eli edistää maksujärjestelmien moitteetonta toimintaa. Tämän lausunnon on antanut EKP:n neuvosto Euroopan keskuspankin työjärjestyksen 17.5 artiklan ensimmäisen virkkeen mukaisesti.

Ehdotetun asetuksen tarkoitus ja sisältö

Euroopan komissio julkisti 9 päivänä tammikuuta 2014 ehdotetun asetuksen, jolla muutetaan Euroopan parlamentin ja neuvoston asetusta (EU) N:o 260/2012 (2) ottamalla käyttöön ylimääräinen kuuden kuukauden siirtymäkausi. Ehdotetussa asetuksessa säädetään niin sanotusta jatkamislausekkeesta, joka antaa pankeille ja muille maksupalveluntarjoajille mahdollisuuden käsitellä 1 päivään elokuuta 2014 saakka asetuksen (EU) N:o 260/2012 vaatimuksia täyttämättömiä maksuja; näin varmistetaan, että ne markkinatoimijat, jotka eivät täytä asetuksen (EU) N:o 260/2012 vaatimuksia helmikuuhun 2014 mennessä, voivat suorittaa maksuja edelleen, ja vältetään aiheuttamasta kuluttajille hankaluuksia.

1. Yleiset huomautukset

1.1 Välittömästi ehdotetun asetuksen julkistamisen jälkeen antamassaan julkilausumassa (3) eurojärjestelmä antoi tunnustusta niille tehokkaille ja menestyksekkäille siirtymistoimille, joita sidosryhmät ovat euroalueella toteuttaneet. Julkilausuman mukaan yhtenäisen euromaksualueen (SEPA) kansallisilta yhteisöiltä saadut tuoreimmat tiedot viittaavat siihen, että siirtyminen on nopeaa ja etenee kiihtyvään tahtiin, joten valtaosa sidosryhmistä saa siirtymisensä päätökseen ajoissa.

1.2 Ehdotettu asetus on aiheuttanut markkinoilla hämmennystä siirtymisen määräajasta, josta on siis annettava pikaisesti selkeät ohjeet. Toinen huolestuttava seikka on oikeusvarmuuden puute, joka syntyy, mikäli ehdotettu asetus hyväksytään vasta nykyisen määräajan eli 1 päivän helmikuuta 2014 jälkeen. Ehdotetun asetuksen soveltaminen kaavailujen mukaan taannehtivasti eli 31 päivästä tammikuuta 2014 poistaisi osittain tämän huolenaiheen. Olisi kaikin mahdollisin tavoin vältettävä joutumasta tilanteeseen, jossa siirtymiselle asetettua nykyistä määräaikaa sovelletaan ehdotetun asetuksen hyväksymiseen saakka, sillä tämä aiheuttaisi markkinoilla epävarmuutta ehdotetun asetuksen hyväksymisajankohdasta.

1.3 Onkin ensiarvoisen tärkeää, että oikeusvarmuus palautetaan, markkinoilla vallitsevaa hämmennystä vähennetään ja niille annetaan määräajasta selkeät ohjeet. Nämä tavoitteet voidaan saavuttaa parhaiten siten, että neuvosto ja parlamentti hyväksyvät ehdotetun asetuksen nopeasti muuttamatta enää sen keskeisiä osia.

2. Erityiset huomautukset

Pitäen mielessä edellä mainitut tavoitteet EKP ehdottaa nopeutetun lainsäädäntömenettelyn sallimissa rajoissa muutoksia, joiden tarkoituksena on a) selkeyttää ehdotetun asetuksen soveltamisalaa (ottamalla poikkeuksellisesti käyttöön ylimääräinen siirtymäkausi) ja perusteluja (SEPAan siirtymistä ei todennäköisesti saada täysin päätökseen 1 päivään helmikuuta 2014 mennessä), b) saattaa ehdotetun asetuksen termistö asetuksen (EU) N:o 260/2012 termistön mukaiseksi ja c) varmistaa, että siirtymäkauden vaikutus seuraamusten määräämiseen todetaan selkeästi.

Siltä osin kuin EKP suosittaa ehdotetun asetuksen muuttamista, muutosehdotukset perusteluineen esitetään tämän lausunnon liitteessä.

Tehty Frankfurt am Mainissa 22 päivänä tammikuuta 2014. EKP:n puheenjohtaja Mario DRAGHI

(1) COM(2013) 937 final.

(2) Euroopan parlamentin ja neuvoston asetus (EU) N:o 260/2012, annettu 14 päivänä maaliskuuta 2012, euromääräisiä tilisiirtoja ja suoraveloituksia koskevista teknisistä ja liiketoimintaa koskevista vaatimuksista sekä asetuksen (EY) N:o 924/2009 muuttamisesta (EUVL L 94, 30.3.2012, s. 22).

(3) Lehdistötiedote 9 päivänä tammikuuta 2014. Luettavissa EKP:n verkkosivuilla osoitteessa http://www.ecb.europa.eu